Document ID: 32005R1954

32005R1954
L 314/10
JURNALUL OFÍCIAL AL UNIUNII EUROPENE
REGULAMENTUL (CE) NR. 1954/2005 AL COMISIEI
din 29 noiembrie 2005
de modificare a Regulamentului (CE) nr. 796/2004 de stabilire a normelor de aplicare a ecocondiționalității, a modulării și a sistemului integrat de gestionare și control, prevăzute de Regulamentul (CE) nr. 1782/2003 al Consiliului de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de derogare de la Regulamentul (CE) nr. 1782/2003 în ceea ce privește plata ajutorului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (1), în special articolul 28 alineatul (3) și articolul 145 litera (c),
întrucât:
(1)
Regulamentul (CE) nr. 796/2004 al Comisiei (2) definește metoda de calcul pentru diferite reduceri care ar putea fi aplicate ajutoarelor directe care fac obiectul Regulamentului (CE) nr. 1782/2003. Este necesar să se clarifice această definiție. În acest sens, ar trebui să se definească secvența de calcul a eventualelor reduceri.
(2)
În conformitate cu dispozițiile articolelor 64, 70, 71 și 143b din Regulamentul (CE) nr. 1782/2003, Comisia stabilește plafoanele bugetare pentru toate plățile directe în cauză. Ar trebui să se adopte o dispoziție care să permită să se determine dacă respectivele plafoane au fost depășite și, în caz afirmativ, cu cât. În astfel de cazuri, ar trebui să se vegheze ca neregulile imputabile solicitanților de ajutor să nu afecteze calculul depășirilor.
(3)
Articolele 10 și 11 din Regulamentul (CE) nr. 1782/2003 prevăd o reducere și, după caz, o ajustare a tuturor plăților directe care urmează să fie acordate pentru un an calendaristic în conformitate cu modularea și, respectiv, disciplina financiară. Dispozițiile de aplicare respective ar trebui adaptate la noua secvență de calcul a reducerilor atunci când se calculează cuantumul plăților care urmează să fie acordate agricultorilor.
(4)
Articolul 79 din Regulamentul (CE) nr. 796/2004 descrie metoda care permite să se stabilească dacă pragul de 5 000 EUR prevăzut la articolul 12 din Regulamentul (CE) nr. 1782/2003 a fost atins. Această metodă ar trebui să fie adaptată în funcție de noua secvență de calcul a reducerilor.
(5)
Mai multe state membre întâmpină dificultăți majore la finalizarea măsurilor necesare punerii în aplicare a schemelor de sprijin prevăzute de Regulamentul (CE) nr. 1782/2003. În astfel de cazuri, statele membre ar trebui să fie autorizate, prin derogare de la articolul 28 alineatul (2) din Regulamentul (CE) nr. 1782/2003, să efectueze plățile în două tranșe. Cu toate acestea, pentru a proteja interesele financiare ale Comunității, ar trebui ca prima tranșă să fie vărsată numai în limita unei sume a cărei eligibilitate a fost deja stabilită și care nu depășește, în mod evident, suma totală de plată.
(6)
Ca urmare a modificării secvenței de calcul a reducerilor pentru calcularea valorii plăților directe, unele state membre ar trebui să-și adapteze sistemele de gestionare a schemelor de sprijin în cauză. Pentru a evita ca aceste adaptări să nu conducă la întârzieri în executarea plăților datorate pentru anul 2005 și în cazul anumitor scheme de sprijin, statele membre ar trebui să fie autorizate să aplice pentru prima dată noua secvență de calcul a reducerilor în ceea ce privește cererile de ajutor prezentate pentru anul 2006.
(7)
Măsurile prevăzute de prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Regulamentul (CE) nr. 796/2004 se modifică după cum urmează:
1.
Articolul 71 se înlocuiește cu următorul text:
„Articolul 71
Cumularea reducerilor
(1) Atunci când un caz de nerespectare constituie în același timp și o neregulă și, prin urmare, ar trebui aplicate reduceri sau excluderi atât în conformitate cu capitolul I, cât și cu capitolul II din titlul IV:
(a)
reducerile sau excluderile prevăzute la titlul IV capitolul I se aplică în cadrul schemelor de sprijin în cauză;
(b)
reducerile și excluderile prevăzute la titlul IV capitolul II se aplică valorii totale a ajutoarelor acordate în cadrul schemei de plăți unice și a tuturor schemelor de sprijin care nu fac obiectul unor reduceri sau excluderi prevăzute la litera (a).
Reducerile sau excluderile prevăzute la primul paragraf se aplică în conformitate cu procedura prevăzută la articolul 71a alineatul (2).
(2) Sub rezerva articolului 6 din Regulamentul (CE) nr. 2988/95 al Consiliului (3), reducerile și excluderile prevăzute de prezentul regulament se aplică fără a se aduce atingere eventualelor sancțiuni suplimentare aplicabile în temeiul altor dispoziții de drept comunitar sau de drept național.
2.
Se inserează următorul articol 71a:
„Articolul 71a
Aplicarea reducerilor
(1) Statele membre calculează cuantumul plății care urmează să fie acordată unui agricultor în cadrul uneia dintre schemele de sprijin enumerate de anexa I la Regulamentul (CE) nr. 1782/2003 în funcție de condițiile stabilite în schema respectivă de sprijin și luând în considerare, după caz, depășirile suprafeței de bază, ale suprafeței maxime garantate sau ale numărului de animale care conferă dreptul la prime.
(2) Pentru fiecare schemă de sprijin, reducerile sau excluderile generate de nereguli, de întârzieri la depunerea cererilor, de nedeclararea parcelelor, de depășirea plafoanelor bugetare, de modulare, de disciplina financiară și de nerespectarea ecocondiționalității se aplică, după caz, în conformitate cu modalitățile enumerate în continuare și în următoarea ordine:
(a)
Reducerile sau excluderile prevăzute la titlul IV capitolul I sau, după caz, la articolul 138 din Regulamentul (CE) nr. 1973/2004 se aplică neregulilor.
(b)
Cuantumul rezultat din aplicarea literei (a) servește ca bază de calcul pentru eventualele reduceri aplicabile în cazul unei întârzieri la depunerea cererilor în conformitate cu articolele 21 și 21a din prezentul regulament.
(c)
Cuantumul rezultat din aplicarea literei (b) servește ca bază de calcul pentru reducerile aplicabile în cazul nedeclarării parcelelor agricole în conformitate cu articolul 14 alineatul (1a) din prezentul regulament.
(d)
În ceea ce privește schemele de sprijin enumerate de anexa I la Regulamentul (CE) nr. 1782/2003 pentru care a fost stabilit un plafon bugetar în conformitate cu articolul 64 alineatul (2), articolul 71 alineatul (2) și articolul 143b alineatul (7) din regulamentul în cauză, statul membru însumează cuantumurile rezultate din aplicarea dispozițiilor literelor (a), (b) și (c).
Pentru fiecare dintre schemele de sprijin, se calculează un coeficient prin împărțirea cuantumului plafonului bugetar în cauză la suma cuantumurilor prevăzute la primul paragraf. În cazul în care coeficientul obținut este mai mare de 1, se aplică un coeficient echivalent cu 1.
Calculul cuantumului plății care urmează să fie acordată fiecărui agricultor în cadrul unei scheme de sprijin pentru care a fost stabilit un plafon bugetar se efectuează prin înmulțirea cuantumului rezultat din aplicarea literelor (a), (b) și (c) cu coeficientul stabilit la al doilea paragraf.
(e)
Reducerile datorate modulării prevăzute la articolul 10 din Regulamentul (CE) nr. 1782/2003 și, după caz, în conformitate cu Regulamentul (CE) nr. 1655/2004 al Comisiei (4), precum și reducerea determinată de disciplina financiară prevăzută la articolul 11 din Regulamentul (CE) nr. 1782/2003 se aplică cuantumului plății rezultat din aplicarea literelor (a), (b), (c) și (d).
(f)
Cuantumul plății rezultat din aplicarea literei (e) servește ca bază de calcul pentru reducerile aplicabile în cazul nerespectării ecocondiționalității în conformitate cu titlul IV capitolul II din prezentul regulament.
3.
Articolul 77 se înlocuiește cu următorul text:
„Articolul 77
Baza de calcul a reducerii
Cuantumul reducerii prevăzute la articolul 10 din Regulamentul (CE) nr. 1782/2003 se calculează pe baza cuantumului plăților directe pe care agricultorii le pot solicita în conformitate cu procedurile prevăzute la articolul 71a din prezentul regulament sau, în cazul schemelor de sprijin prevăzute de anexa I la Regulamentul (CE) nr. 1782/2003 și care nu intră în sfera de aplicare a titlurilor III și IV din regulamentul în cauză, în temeiul legislației specifice care le este aplicabilă.”
4.
La articolul 79 alineatul (1), primul paragraf se înlocuiește cu următorul text:
„Pentru a determina dacă pragul de 5 000 EUR prevăzut la articolul 12 din Regulamentul (CE) nr. 1782/2003 a fost atins, se ia în considerare cuantumul total al plăților directe care ar fi fost acordate înainte de aplicarea oricărei reduceri datorate modulării în conformitate cu articolul 10 din regulamentul în cauză sau, în cazul schemelor de sprijin prevăzute de anexa I la regulamentul în cauză și care nu intră în sfera de aplicare a titlurilor III și IV din regulamentul în cauză, în temeiul legislației specifice care le este aplicabilă.”
Articolul 2
Prin derogare de la articolul 28 alineatul (2) din Regulamentul (CE) nr. 1782/2003, statele membre care întâmpină dificultăți ca urmare a faptului că aplică pentru prima dată regimurile de sprijin enumerate de anexa I la regulamentul în cauză pot efectua în două tranșe plățile datorate în cadrul acestor scheme de sprijin pentru anul 2005.
Prima tranșă poate fi vărsată numai în limita unei sume a cărei eligibilitate a fost deja stabilită pe baza controalelor efectuate în conformitate cu Regulamentul (CE) nr. 796/2004 și cu condiția să nu existe riscul ca suma totală restantă de plată să fie mai mică decât această primă tranșă.
Articolul 3
Prezentul regulament intră în vigoare la data publicării în Jurnalul Oficial al Uniunii Europene.
Se aplică cererilor de ajutoare depuse cu privire la anii de comercializare care încep la 1 ianuarie 2005.
Cu toate acestea, statele membre pot decide să nu aplice articolul 1 din prezentul regulament plăților care urmează să fie acordate pentru anul 2005 în temeiul schemei de plăți unice prevăzute la titlul III din Regulamentul (CE) nr. 1782/2003 și al schemei de sprijin prevăzute la capitolele 1-7 din titlul IV din regulamentul în cauză.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 noiembrie 2005.

Labels: 5
6